
                   1. Situaţia din Irak
                   Comisia Europeană a anunţat că a deblocat 30 de milioane de euro pentru organizarea alegerilor din Irak, programate în decembrie a.c., având în vedere alocarea, în anul 2006, a 200 de milioane de euro pentru reconstrucţia acestei ţări. Acest ultim ajutor financiar ridică la 80 de milioane de euro suma totală alocată de Comisia Europeană pregătirilor legate de referendumul pentru Constituţie, care a avut loc la 17 octombrie şi pentru alegerile programate pentru data de 15 decembrie, se arată într-un comunicat al Comisiei, aceată sumă transformând Uniunea Europeană în principalul donator de fonduri pentru tranziţia politică din Irak. De la sfârşitul anului 2003, Comisia Europeană a alocat, în total, 518 milioane de euro pentru reconstrucţia Irakului. Potrivit comunicatului, fondurile comunitare, care trebuie aprobate de autorităţile bugetare ale UE, vor servi "la sprijinirea consolidării unor instituţii transparente şi responsabile, care să funcţioneze spre binele irakienilor". 

                   Staffan de Mistura, adjunctul reprezentantului special ONU în Irak, a salutat sprijinul european şi a îndemnat comunitatea internaţională să facă un efort financiar suplimentar, citând în mod deosebit ţările arabe. El a apreciat, de asemenea, ca fiind crucială cooperarea dintre UE şi ONU în Irak, dar a subliniat faptul că din cauza stării de insecuritate, această activitate rămâne în bună parte necunoscută. Reprezentantul Naţiunilor Unite a mai arătat că ONU, care este prezentă mai ales la Erbil, în nordul Irakului, la Basra, în sud, şi la Bagdad, şi-a sporit, de curând, dispozitivele umane pe teren, refuzând să ofere alte detalii din motive de securitate.

                   O serie de oficiali americani consideră că Administraţia SUA nu a avut o strategie coerentă sau un plan orientativ clar pentru gestionarea reconstrucţiei din Irak după încheierea războiului. Lipsa de pregătire afectează procesul de reconstrucţie şi a fost exacerbată de o absenţă generală a coordonării între agenţiile guvernamentale americane care se ocupă de reconstrucţia Irakului, a precizat Stuart Bowen, inspectorul financiar guvernamental pentru acest proces. Raportul său, dat publicităţii la 25 octombrie a.c., subliniază amplificarea deficienţelor, ce ar putea ameninţa realizarea multor proiecte americane. "Cu aproape doi ani în urmă, Statele Unite au dezvoltat un plan de reconstrucţie care identifica un număr de proiecte ce urmau să fie executate utilizându-se Fondul pentru reconstrucţie", a precizat el. "Numărul acestora a scăzut anul trecut, iar acum se pare că şi mai puţine proiecte vor fi puse în practică", a subliniat oficialul american. El a declarat că principalul motiv al acestor probleme îl reprezintă creşterea costurilor legate de asigurarea securităţii. În condiţiile în care 93% din suma de 30 de miliarde de dolari alocată de SUA pentru reconstrucţie a fost alocată pentru programe şi proiecte, mai mult de 25% din fonduri au fost cheltuite pentru costurile de securitate.

                   Statele Unite intenţionează să îşi menţină prezenţa militară sporită în Irak chiar şi după încheierea mandatului actualului preşedinte, George W. Bush, a apreciat un expert în probleme de securitate. Următoarea administraţie americană va menţine prezenţa militară în Irak într-un număr destul de mare, în următorii câţiva ani, a declarat Patrick Cronin, director al Institutului Internaţional de Studii Strategice (IISS). El consideră că Statele Unite îşi vor retrage în 2006 numai o mică parte din trupe, deoarece va fi nevoie de cel puţin cinci ani pentru ca Irakul să dispună de o armată puternică şi capabilă să lupte singură cu insurgenţii. Patrick Cronin apreciază că o mare parte din cei 150.000 de militari vor rămâne în Irak, chiar dacă firmele private de securitate joacă un rol important. De asemenea, IISS consideră că personalul furnizat de firmele private de securitate reprezintă, în prezent, cel de-al doilea mare contingent străin în Irak, după cel american, reprezentând mai mult decât dublul numărului militarilor britanici.

                   Potrivit experţilor, pierderile armatei americane în Irak, care au atins pragul de 2.000 de victime de la începutul invaziei în această ţară, în martie 2003, se situează sub nivelul celor înregistrate în timpul conflictelor din Corea şi Vietnam
. Pentagonul a anunţat că 2.000 de militari americani au fost ucişi, iar mai mult de 15.200 au fost răniţi de la începutul conflictului, în urmă cu doi ani şi jumătate. În perioada de vârf a războiului, au fost trimişi în Irak 255.000 de militari. Trupele americane numără, în prezent, aproape 130.000 de militari în Irak. 

*

                   Potrivit rezultatelor finale, proiectul de Constituţie irakian a fost adoptat la nivel naţional cu 78% din voturile exprimate în cadrul referendumului desfăşurat la 15 octombrie a.c. Rata de participare la referendum a fost de 63%. Documentul a putut fi adoptat în urma faptului că provincia Ninive (nord-vestul Irakului), cu populaţie majoritară sunită, nu a respins proiectul Constituţiei cu o majoritate de două treimi din numărul participanţilor la referendum, aşa cum s-a întâmplat în cazul altor două provincii, Saladdin şi Anbar, ambele majoritar sunite
. 

                   Preşedintele SUA, George W. Bush, a salutat adoptarea Constituţiei irakiene şi curajul alegătorilor irakieni care au votat în cadrul referendumului. La rândul său, Secretarul de stat al SUA, Condoleezza Rice, a salutat poporul irakian pentru adoptarea Constituţiei, subliniind că este important că suniţii, care se opun textului proiectului de constituţie, au participat la referendum. "Este o zi istorică pentru Irak", a declarat, la rândul său, purtătorul de cuvânt al Casei Albe, Scott McClellan.

                   Misiunea ONU la Bagdad a salutat, la rândul său, participarea irakienilor la referendumul privind proiectul viitoarei Constituţii a ţării lor. "Participând la referendum, irakienii au demonstrat angajamentul într-un proces politic credibil, paşnic, ce include toate părţile. Merită felicitări", a subliniat reprezentantul ONU în Irak, Ashraf Qazi.

                   Secretarul general al NATO, Jaap de Hoop Scheffer, a salutat adoptarea proiectului de Constituţie de către irakieni, calificând-o drept etapă importantă în marşul ţării spre pace. "Votând, irakienii au arătat credinţa lor în procesul democratic", a precizat el, într-un comunicat publicat după anunţarea de către Bagdad a rezultatelor referendumului. "Este vorba despre o etapă importantă a procesului politic în Irak pentru care nu există soluţie de schimb", a adăugat Secretarul general al NATO.

                   2. Coordonarea internaţională a acţiunilor de combatere a  gripei aviare

                   Miniştrii de externe din ţările europene au făcut apel, la 18 octombrie a.c., la Luxemburg, la o coordonare internaţională pentru a face faţă ameninţării mondiale reprezentată de gripa aviară. Miniştrii au apreciat, într-o declaraţie, că "gripa aviară şi cu caracter pandemic constituie o ameninţare mondială", făcând apel la o reacţie internaţională coodonată. 

                   "Nu ne putem proteja singuri, este necesară o acţiune internaţională", a declarat Comisarul eruopean pentru Sănătate şi Protecţia Consumatorului, Markos Kyprianou. "Ideea este de a ajuta organizaţiile internaţionale care susţin dezbateri pe această temă - Organizaţia Mondială a Sănătăţii (OMS), Oficiul Internaţional al Epizootiilor (OIE), Banca Mondială", a precizat Comisarul european. 

                   Miniştrii europeni de externe au apreciat, de asemenea, că problema gripei aviare ar trebui tratată simultan în UE şi la sursă. Ei au salutat eforturile depuse de OMS, OIE, FAO (Organizaţia Naţiunilor Unite pentru Alimentaţie şi Agricultură), Banca Mondială şi Comisia Europeană pentru a mobiliza ţările afectate şi cele expuse riscului, în perspectiva reuniunii ONU care se va desfăşura în perioada 7-9 noiembrie a.c., la Geneva. "Este important să asigurăm oamenii asupra faptului că guvernele naţionale şi Comisia colaborează foarte strâns pentru a coordona planurile de urgenţă în cazul în care am fi confruntaţi cu transmiterea virusului de gripă aviară la om", a subliniat ministrul britanic de externe, Jack Straw. Marea Britanie care deţine, în prezent, preşedinţia semestrială a Uniunii Europene, "este pe cale de a elabora un plan de acţiune complet care va fi trimis experţilor în viitorul apropiat", a adăugat el. Documentul, aflat în pregătire, va aborda, în acelaşi timp, "acţiunile europene pentru prevenirea şi controlul propagării gripei aviare şi măsurile pentru amelioarea pregătirii pentru o pandemie", a mai declarat şeful diplomaţiei britanice.

                   Apariţia gripei aviare în Europa nu presupune creşterea riscului declanşării unei pandemii, a declarat Comisarul european pentru Sănătate şi Protecţia Consumatorului, Markos Kyprianou. El a subliniat faptul că sănătatea animalelor şi riscul unei eventuale pandemii sunt două probleme diferite. "O pandemie ar putea fi provocată de virusul gripei aviare sau ar putea proveni din mutaţia suferită de oricare alt virus al gripei", a adăugat Comsiarul european. "Doresc să subliniez faptul că apariţia gripei aviare în Europa nu presupune creşterea riscului declanşării unei pandemii. Sperăm că acest lucru nu se va întâmpla niciodată, dar în cazul în care s-ar înregistra trebuie să fim pregătiţi adecvat", a mai declarat el, aducând în discuţie insuficienţa stocurilor de antigripale, pe care le-a calificat drept "prima linie de apărare" împotriva unei eventuale boli în rândul oamenilor. "Nu am atins nivelul de pregătire necesar", a apreciat Comsiarul european, precizând că nu toate statele membre UE respectă în acest moment recomandările OMS, care prevăd ca 25% din populaţie să fie acoperită. 

                   Un exerciţiu de simulare a unei situaţii de criză va fi organizat până la sfârşitul anului pentru a testa capacitatea de reacţie a Uniunii Europene în faţa unei eventuale pandemii de gripă aviară, a anunţat Comisia Europeană. "Experţii ne spun că o pandemie de gripă umană este o posibilitate reală, care poate să survină în orice moment în anii următori", a afirmat, într-un comunicat, Markos Kyprianou. "Acest exerciţiu va testa capacitatea Europei de a răspunde unei pandemii în mod coordonat şi eficient. Avem nevoie să trecem de la teorie la practică în ceea ce priveşte apărarea împotriva pandemiei", a subliniat Comisarul european, adăugând că exersarea planurilor decise de liderii UE reprezintă cheia pentru operativitatea acestora. 

                   Simularea, a cărei dată şi detalii nu vor fi comunicate pentru a fi cât mai reală şi credibilă, va mobiliza mai ales autorităţile naţionale din domeniul sănătăţii publice, OMS şi reprezentanţii industriei farmaceutice. "Responsabilii centrelor de comandament din Europa vor reacţiona conform unor scenarii de urgenţă imaginare pentru a repeta procesele de decizie şi de comunicare", au declarat reprezentanţii Comisiei Europene, precizând că exerciţiul nu va implica mobilizarea serviciilor de urgenţă de teren. 

*

                   Organizaţia Mondială a Sănătăţii şi Comisia Europeană s-au reunit în perioada 24 şi 26 octombrie la sediul OMS de la Copenhaga pentru a discuta despre stadiul în care se află planurile de pregătire pentru combatrerea unei eventuale pandemii de gripă aviară. Experţi sanitari şi reprezentanţi din 52 de state europene membre ale OMS au discutat cu specialiştii din Comisia de la Bruxelles şi de la Centrul european de prevenire şi control al bolilor, despre coordonarea eforturilor în vederea unei mai bune apărări faţă de o posibilă pandemie. OMS şi-a exprimat îngrijorarea faţă de apariţia cazurilor de gripă aviară în şase ţări - Turcia, România, Rusia, Kazahstan, Grecia şi Croaţia -datorate virusului H5N1, cel mai periculos, însă nu a ridicat nivelul de alertă epidemiologică. "Nu sunt surprins, deoarece aceste ţări se află pe ruta de migrare a păsărilor şi mă aştept ca şi alte ţări, ca Moldova, Ucraina, Georgia şi Cipru să fie de asemenea afectate", a declarat Bernard Dus Ganter, consilier regional pentru supravegherea bolilor infecţioase în cadrul filialei OMS de la Copenhaga. "Nu există însă motive de panică. Nivelul de alertă epidemiologică al OMS rămâne la faza 3
, în care gripa aviară este considerată o boală animală, dar care poate, sporadic, afecta oamenii", a adăugat acesta. "Este totuşi important să studiem eficienţa planurilor concepute în Europa şi să ne asigurăm că lanţul pregătirilor în statele membre este solid şi nu conţine nici o verigă slabă", a mai declarat expertul. 

                   Experţii OMS se tem ca virusul să nu sufere o mutaţie care i-ar permite să se transmită de la om la om, ceea ce ar provoca o pandemie cu un posibil bilanţ de milioane de morţi. Unul dintre scenariile catastrofale luate în calcul este combinarea genelor virusului H5N1 cu ale unei tulpini de gripă obişnuită, proces care s-ar putea produce la porc sau la om şi din care ar rezulta un virus mutant foarte periculos. 

                   3. Rezultatele finale ale alegerilor prezidenţiale din Polonia 

                   Conservatorul Lech Kaczynski, în vârstă de 56 de ani, a obţinut 54,04% din voturile exprimate la alegerile prezidenţiale din Polonia, care au avut loc la 23 octombire a.c., conform rezultatelor oficiale definitive anunţate de Comisia Electorală. Contracandidatul său liberal Donald Tusk, liderul Platformei Civice (PO), a obţinut 45,96% din voturi. Participarea la urne a polonezilor la cel de-al doilea tur de scrutin al alegerilor prezidenţiale a fost de 50,99%. 

                   Lech Kaczynski va prelua funcţia de şef al statului la data de 23 decembrie a.c. 

                   Potrivit analiştilor, preşedintele polonez ales, Lech Kaczynski, marcat de prejudecăţi împotriva Germaniei şi a Rusiei şi lipsit de experienţă în politica externă, riscă să se dovedească a fi un partener dificil pentru ţările vecine Poloniei. Imediat după anunţarea victoriei sale, Lech Kaczynski a făcut primele declaraţii de politică externă. "Sunt plin de bunăvoinţă în ceea ce priveşte bunele relaţii cu Germania, dar Polonia nu poate fi de acord cu construirea unui Centru al expulzaţilor", a spus el, făcând referire la un controversat proiect al conservatorilor germani, care doresc construirea, la Berlin, a unui memorial pentru germanii expulzaţi după 1945 din diferite ţări europene. 

                   "Lech Kaczynski a trimis deja câteva mesaje la adresa Germaniei", a afirmat politologul Roman Kuzniar, directorul Institutului polonez pentru afaceri internaţionale. "Totul va depinde de politica noului guvern german faţă de Polonia. Cele două noi guverne trebuie să fie foarte prudente", a afirmat Roman Kuzniar. "Alegerea sa nu prevesteşte nimic bun pentru relaţiile polono-germane în următoarele luni", a apreciat, la rândul său, politologul Cornelius Ochmann de la Fundaţia Bertelsmann. 

                   "Lech Kaczynski nu este total anti-german, chiar dacă a câştigat alegerile jucând pe cartea resentimentelor germanofobe existente în rândurile unei părţi a populaţiei poloneze", a afirmat Sabina Woelkner, de la centrul german DGAP, apreciind că noul preşedinte polonez nu va provoca o confruntare. Aceeaşi opinie este împărtăşită şi de R. Kuzniar. "Avantajul lui L. Kaczynski este acela că este foarte prudent. Nu va face nimic dictat de impulsuri. Dar la cea mai mică provocare privind proiectul Centrului expulzaţilor sau cererile germane de indemnizaţii pentru expulzări, problemele profunde din relaţiile dintre cele două ţări nu vor fi depăşite rapid", a adăugat el. 

                   Lech Kaczynski a anunţat că are în vedere şi adoptarea unei atitudini mai ferme faţă de Rusia decât cea a preşedintelui în exerciţiu Aleksandr Kwasniewski. "Va fi un partener mai dificil şi mai realist, dar Rusia preferă acest tip de atitudine", a apreciat Roman Kuzniar. Potrivit analiştilor, prietenia declarată dintre cancelarul german în exerciţiu, Gerhard Schroeder, şi preşedintele rus, Vladimir Putin, a provocat permanent nelinişte în Polonia. "Totul va depinde acum de politica Germaniei faţă de Rusia", apreciază Sabina Woelkner. Cu orientare apreciată drept eurosceptică, Lech Kaczynski va ataca şi alte probleme europene, punând pe primul loc apărarea intereselor poloneze. "Modelul său este Europa lui de Gaulle, Europa patriilor", a afirmat S. Woelkner, care a adăugat că  "în acelaşi timp, noul preşedinte polonez doreşte ca UE să ducă o politică mai decisă faţă de Ucraina şi Belarus".

                   4. Reacţii privind declaraţiile preşedintelui Iranului 

                   Preşedintele ultraconservator iranian Mahmud Ahmadinejad, a declarat, la 26 octombrie a.c., că Israelul trebuie să fie şters de pe hartă. "Aşa cum a declarat şi imamul Khomeiny, Israelul trebuie şters de pe hartă", a spus el, într-un discurs susţinut cu prilejul conferinţei "Lumea fără sionism", desfăşurată la Teheran. Acesta este primul apel public de acest gen făcut în ultimii ani de un oficial iranian cu rang înalt privind eliminarea statului Israel, deşi ideea este susţinută de propaganda regimului de la Teheran.

                   Preşedintele Comisiei Europene, Jose Manuel Barroso, a condamnat afirmaţiile preşedintelui iranian, Mahmud Ahmadinejad, privind distrugerea Israelului. "Este o declaraţie absolut inacceptabilă. Condamn categoric aceste afirmaţii. Trebuie să respectăm frontierele, să respectăm integritatea Israelului şi dorim să vedem Israelul trăind în pace cu vecinii săi", a spus oficialul european. 

                   Vicepremierul israelian Shimon Peres a solicitat eliminarea Iranului din Organizaţia Naţiunilor Unite, în urma declaraţiei preşedintelui iranian. Acest apel contravine Cartei Naţiunilor Unite şi echivalează cu o crimă împotriva umanităţii", a afirmat liderul israelian. "Trebuie să cerem clar şi hotărât secretarului general al ONU şi Consiliului de Securitate expulzarea Iranului din ONU", a adăugat oficialul israelian. În opinia lui S. Peres, "este de neconceput ca la conducerea unui stat membru ONU să se afle o persoană care instigă la acte de genocid. Apelul preşedintelui iranian este cu atât mai grav dacă luăm în considerare şi încercările Iranului de a dezvolta un program nuclear şi de a achiziţiona rachete cu rază lungă de acţiune. 

                   Şeful diplomaţiei israeliene, Sylvan Shalom, a afirmat recent că ţara sa "consideră Iranul drept un pericol evident şi actual", acuzând regimul de la Teheran că "încearcă să câştige timp pentru a putea dezvolta o bombă atomică". Ministrul israelian de externe, care s-a exprimat în timpul unei conferinţe de presă desfăşurată la Ierusalim la care a participat şi omologul său rus, Serghei Lavrov, a subliniat că "aceasta nu este prima dată când regimul iranian speră ca statul Israel să fie distrus. Este un regim radical şi va fi un coşmar pentru comunitatea internaţională dacă va achiziţiona o bombă atomică. Este timpul să aducem dosarul iranian în faţa Consiliului de Securitate".

                   Preşedintele iranian, Mahmud Ahmadinejad, şi-a menţinut declaraţiile prin care solicită ştergerea Israelului de pe hartă şi contestă valul de indignare suscitat în Occident de afirmaţiile lui, pe care le consideră corecte şi îndreptăţite. "Sunt liberi să vorbească, dar cuvintele lor nu au nici o valoare. Este evident că dacă o declaraţie este corectă şi îndreptăţită va provoca reacţii", a spus M. Ahmadinejad. "Cuvintele mele sunt exact cuvintele poporului iranian", a afirmat el. De asemenea, liderul iranian a criticat sionismul internaţional şi politica expansionistă a aroganţei mondiale, termeni care desemnează, de obicei, în viziunea sa, Israelul şi Statele Unite. "Sunt fiinţe obraznice şi cred că lumea întreagă trebuie să li se supună. Distrug familiile palestiniene şi se aşteaptă ca nimeni să nu li se opună", a mai declarat preşedintele iranian. 

                   Iranul a afirmat că declaraţia Consiliului de Securitate al ONU, prin care au fost condamnate afirmaţiile preşedintelui Mahmoud Ahmadinejad referitoare la Israel, este inacceptabilă şi dictată de regimul sionist. "Declaraţia publicată de Consiliul de Securitate (...), propusă de regimul sionist pentru a-şi acoperi crimele şi pentru a reda o imagine deformată a realităţii, este inacceptabilă", a declarat Ministerul Afacerilor Externe al Iranului. Oficialii iranieni s-au întreabat de ce Consiliul de Securitate nu condamnă ameninţările cu acţiuni militare proferate împotriva Iranului de liderii americani şi israelieni şi nici crimele regimului terorist israelian. 

                   Pe de altă parte, Iranul a încercat să tempereze aceste declaraţii dure, afirmând, într-un alt comunicat, că nu are nici o intenţie de a ataca Israelul şi că îşi respectă angajamentele internaţionale, în conformitate cu Carta Naţiunilor Unite. "Republica islamică Iran şi-a asumat nişte angajamente faţă de Carta Naţiunilor Unite şi nu a recurs niciodată la forţă şi nici nu a ameninţat că va face uz de forţă împotriva nici unei ţări", se precizează într-un comunicat al Ministerului Afacerilor Externe. 

                   5. Lucrările summit-ului neoficial al UE

                   La 27 octombrie a.c., la Hampton Court, în apropiere de Londra, a avut loc summit-ul neoficial al şefilor de stat şi de guvern din Uniunea Europeană, principalul subiect de dezbatere fiind impactul globalizării asupra Europei. Premierul britanic, Tony Blair, a supus spre dezbatere problema adaptării Europei la provocările globalizării. El a pus accentul pe cele cinci direcţii prioritare anunţate anterior în faţa membrilor Parlamentului European: o politică europeană în domeniul energiei, intensificarea cercetării, coordonarea universitară, controlul imigraţiei şi reforma în domeniul muncii. De asemenea,  el a reluat şi propunerea Comisiei Europene pentru înfiinţarea unui fond de adaptare la globalizare.

                   Cei 25 de şefi de stat şi de guvern europeni şi-au luat angajamentul de a combate problema imigraţiei ilegale. În numele Spaniei şi Franţei, premierul spaniol Jose Luis Rodriguez Zapatero a prezentat omologilor săi o propunere de a unifica politica UE în ceea ce priveşte imigraţia, cu un control comun al frontierelor europene. Spania se confruntă cu mari presiuni în ceea ce priveşte imigraţia în enclavele Ceuta şi Mellila din Maroc, unde mii de imigranţi ilegali din Africa subsahariană încearcă să pătrundă frecvent. "Cei 25" au recunoscut că acest fenomen de imigraţie masivă este cauzat de sărăcie.                    Proiectul franco-spaniol mai propune crearea unei poliţii comune pentru UE şi o implicare mai mare a ţărilor de emigraţie, printr-un fond pentru dezvoltare. 

                   Premierul J. Zapatero a propus, de asemenea, acordarea unui ajutor economic ţărilor de tranzit, precum Marocul, prin acorduri de bună vecinătate. El a mai cerut organizarea unei conferinţe Europa-Africa pe tema imigraţiei. 

                   Jose Luis Rodriguez Zapatero declarase anterior că soluţionarea problemei imigraţiei nu trebuie să fie doar de responsabilitatea ţărilor care se confruntă cu ea. "Nu este doar o problemă spaniolă, ci una mondială", a avertizat el. 

                   Preşedintele francez Jacques Chirac a afirmat, la rândul său, că pentru a răspunde riscului unei imigraţii clandestine masive, "cei 25" trebuie să "adopte toţi o abordare care să îmbine fermitatea, respectul pentru demnitatea umană şi un parteneriat cu ţările de origine". "Trebuie să consolidăm protecţia frontierelor exterioare ale Uniunii, să ameliorăm condiţiile de reprimire a imigranţilor ilegali, să stabilim un parteneriat global cu ţările de origine şi de tranzit ale imigranţilor clandestini", a precizat J. Chirac. El a subliniat însă că Europa nu se poate mulţumi cu o abordare securitară şi că trebuie creată o cooperare globală cu ţările africane, un subiect care se va afla pe ordinea de zi a următorului summit euro-mediteranean, ce va avea loc la sfârşitul lunii noiembrie la Barcelona.

                   "Summit-ul european de la Hampton Court era necesar după patru luni de tăcere din partea preşedinţiei britanice a Uniunii Europene", a apreciat premierul belgian, Guy Verhofstadt. "Era necesar, deoarece, după respingerea Constituţiei europene în Franţa şi Olanda, aveam un început de criză şi o tăcere de patru luni", a precizat G. Verhofstadt. În ceea ce priveşte tema summit-ului, premierul belgian consideră că "nu este necesar un răspuns defensiv, ci o acţiune ofensivă, însoţită de o strategie socio-economică şi o politică industrială între ţările din zona euro".

                   Pe de altă parte, preşedintele Comisiei Europene, Jose Manuel Durao Barroso, a declarat că neadoptarea Tratatului constituţional european impune concentrarea asupra unor proiecte concrete. El susţine că Europa trebuie să îmbine deschiderea pieţei interne şi coeziunea socială. "Trebuie să combinăm cele două tendinţe: pieţele, pieţele deschise, cu coeziunea socială şi coerenţa politică la nivel european. Este complet greşit să gândim că numai comerţul va rezolva problemele cu care se confruntă UE".

                   Cancelarul german în exerciţiu, Gerhard Schroeder, a insistat pentru încheierea în decembrie a.c. a negocierilor asupra bugetului UE pentru perioada 2007-2013, dar a avertizat că ţara sa se va opune oricăror cheltuieli suplimentare. "Pentru noi, este clar că s-a ajuns deja la limită, iar cheltuielile suplimentare sunt excluse", a spus G. Schroeder, care a fost prezent la ultimul său summit european. "Aceasta este şi poziţia viitorului Guvern german", a adăugat el. Cancelarul german nu s-a arătat favorabil faţă de proiectul Comisiei Europene de a crea un fond pentru adaptarea la globalizare. G. Schroeder şi-a exprimat îngrijorarea că Germania, cel mai important contribuabil al UE, ar putea avea şi alte cheltuieli, în condiţiile în care deja nu reuşeşte să respecte regulile europene privind deficitul public. În schimb, el s-a pronunţat pentru o creştere substanţială a mijloacelor financiare acordate programului pentru Politică Externă şi de Securitate Comună (PESC) al UE, ale cărui fonduri sunt în prezent mai mici decât cheltuielile pentru întreţinerea clădirilor utilizate de UE la Bruxelles. 

                   G. Schroeder a apărat ferm politica pe care s-a bazat pentru a proteja modelul social german în campania electorală din această ţară. "Avem nevoie de concurenţă, dar nu trebuie să acceptăm practicarea dumpingului social în numele libertăţii serviciilor sau, mai mult, nerespectarea normelor de protejare a mediului", a explicat el. "Societăţile Europei sunt societăţi ale consensului. Suntem uniţi de dorinţa de a lega eficienţa economică de coeziunea socială", a conchis cancelarul german.

� Într-un interval de trei ani (25 iunie 1950 - 27 iulie 1953), războiul din Coreea a provocat moartea a peste 36.000 de militari americani, la care se adaugă aproape 8.000 de dispăruţi, din efectivele de 300.000 de oameni care au participat la această acţiune. Mai mult de 58.000 de militari şi-au pierdut viaţa, iar 1.800 au fost daţi dispăruţi între 1963 şi 1973, în timpul războiului din Vietrnam. Numărul maxim al militarilor desfăşuraţi a fost de 540.000, în 1969. 


Comparaţia între războiul din Irak şi cel din Vietnam nu reflectă realitatea cifrelor referitoare la pierderi: în cea mai intensă perioadă a conflictului din Vietnam (1968-1969),  s-au înregistrat peste 3.000 de decese pe lună în rândul militarilor americani. 


În perioada 1941-1945, mai mult de 400.000 de militari americani şi-au pierdut viaţa pe fronturile din Europa, Africa de Nord şi Pacific. Conflictul cel mai grav pentru Statele Unite rămâne războiul de secesiune, soldat cu 600.000 de morţi, în perioada 1861-1865.


� Pentru respingerea textului noii legi fundamentale irakiene ar fi fost necesar ca trei provincii să voteze împotriva acestuia cu peste 66%.


� Nivelul de alertă OMS este cotat de la 1 la 6, ultimul corespunzând unei pandemii mortale. 

